b'\n_START_ARTICLE_\n\xc3\x85mot-Engerdal Bilselskap\n_START_PARAGRAPH_\n\xc3\x85mot-Engerdal Bilselskap A/S (\xc3\x85EB), tidligere \xc3\x85mot-Engerdal kommunale bilselskap, var et rutebilselskap lokalisert i kommunene \xc3\x85mot og Engerdal i Hedmark. Selskapet hadde hovedkontor p\xc3\xa5 Rena i \xc3\x85mot kommune.\n_START_SECTION_\nOppstart og virksomhet\n_START_PARAGRAPH_\nKommunene Engerdal og \xc3\x85mot hadde alt fra 1918 drevet rutebiltrafikk p\xc3\xa5 deler av strekningen Rena-Femund. P\xc3\xa5 Rena var det korrespondanse med tog p\xc3\xa5 R\xc3\xb8rosbanen. Det gjorde det ikke minst viktig for videre reiser til Elverum, Hamar og Oslo. Det var problematisk \xc3\xb8konomi for rutedriften, og i 1929 gikk kommunene sammen om \xc3\xa5 opprette \xc3\x85mot-Engerdal komm. bilselskap (\xc3\x85EKB). Begge kommunene hadde ansvar for hver sin halvpart i selskapet. Dette var med andre ord et interkommunalt selskap._NEWLINE_26. juni 1929 kl. 0500 gikk f\xc3\xb8rste buss fra Femund (Engerdal) p\xc3\xa5 den 133 km lange turen til Rena. Det var retur om ettermiddagen, og kl. 2015 var bussen tilbake i Femund. M\xc3\xa5lsetningen for ruteplanleggingen var at det skulle bli mulig \xc3\xa5 reise Engerdal-Oslo og retur p\xc3\xa5 dagen. _NEWLINE_Gjennom tidene utviklet selskapet b\xc3\xa5de flere personbussruter og godsruter, og fra 1950-tallet fikk ogs\xc3\xa5 skolebarnkj\xc3\xb8ring en betydelig rolle. Rena jernbanestasjon var et knutepunkt for b\xc3\xa5de person- og godsrutene. Det ble ogs\xc3\xa5 opprettet ruter til Trysil.\n_START_SECTION_\nSiste fase for selskapet\n_START_PARAGRAPH_\nDet skjedde en formell endring med selskapet i 2001. Da ble selskapet omdannet fra interkommunalt selskap til aksjeselskap der de to eierkommunene eide de fleste aksjene, men like stor andel hver. Firmanavn ble da endret til \xc3\x85mot-Engerdal Bilselskap A/S. Selskapets form\xc3\xa5l var som helt fra 1929 \xc3\xa5 drive post-, passasjer- og godstrafikk mellom Rena og Femund._NEWLINE_Busstrafikken i \xc3\x98sterdalsregionen ble utlyst i et samlet anbud i 2014. Flere st\xc3\xb8rre selskaper som Boreal Transport S\xc3\xb8r, Nettbuss og Tr\xc3\xb8nderbilene la inn tilbud, men det var Tr\xc3\xb8nderbilene som vant denne kontrakten. Den var s\xc3\xa5 omfattende at et lite selskap som \xc3\x85EB ikke satset p\xc3\xa5 \xc3\xa5 delta i konkurransen. Anbudet hadde oppstart 1. juli 2015. Dagen f\xc3\xb8r, 30. juni, kj\xc3\xb8rte bussene fra \xc3\x85EB sine siste ruteturer og ble parkert for godt. Fra 1. juli var det bare en person igjen i selskapet, daglig leder. Han hadde til oppgave \xc3\xa5 selge selskapets busser og avvikle selskapet. P\xc3\xa5 siste dag var det igjen 18 personbusser og en lastebil i \xc3\x85EB.'